text: Catalunya Ràdio inaugura una exposició sobre el futur de la ràdio a L'illa Diagonal
  L'exposició "Vols veure la ràdio del futur?" es pot veure des d'avui fins al 26 d'abril a l'espai central de L'illa Diagonal. La mostra és un dels actes commemoratius del 25è aniversari de la ràdio nacional de Catalunya.
  Inaguració de l'exposició "Vols veure la ràdio del futur?", a l'Illa Diagonal de Barcelona
  La ràdio es pot escoltar des de qualsevol lloc, a través de tot tipus d'aparells de nova tecnologia que hem incorporat en el dia a dia, com els ipod, els MP3 o l'ordinador. Donar a conèixer la versatilitat actual del mitjà és l'objectiu de l'exposició que s'ha inaugurat a L'illa Diagonal, tal com ha explicat el director de Catalunya Ràdio, Oleguer Sarsanedas: "el futur de la ràdio passa, si més no en part, per les noves tecnologies i per la xarxa sobretot, que és el que utilitzen de manera creixent les noves generacions per consumir ràdio, ja no ràdio sinó àudio i també vídeo, es clar".
  "Vols veure la ràdio del futur?" exhibeix una trentena de ràdios, entre les quals hi ha models antics cedits pel Museu de la Ciència i la Tècnica de Catalunya i aparells d'última generació. També mostra els canals interactius del Grup d'Emissores de Catalunya Ràdio a través de cinc pantalles de plasma i permet als visitants descarregar-se àudios des dels ordinadors que s'hi han habilitat. L'exposició tindrà activa una "webcam" a través de la qual es podrà seguir minut a minut l'evolució de la mostra i una adreça de correu on tothom qui ho vulgui podrà penjar les fotos que hagi fet amb el mòbil durant la visita.